Diari Oficial de la Generalitat Valenciana


Sumari del DOGV 4200, del 28-02-2002 (2002/1997)

ORDRE de 20 de febrer de 2002, de la Conselleria d'Economia, Hisenda i Ocupació, per la qual es determina el Programa de Formació Professional Contínua i es regula el procediment general per a la concessió d'ajudes durant l'exercici 2002.
----------------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/2002/02/20/(1)/dof/vci/html**

### Dades del document

Número de DOGV
:   4200

Data del DOGV
:   28-02-2002

Secció del DOGV
:   I. DISPOSICIONS GENERALS

Número del document
:   2002/1997


Data del document
:   20-02-2002

Organisme emissor
:   Conselleria d'Economia, Hisenda i Ocupació

Tipus de document
:   Ordre

Descriptors 

:   * formació professional
    * suport econòmic
    * ajuda a les empreses
    * reciclatge professional
    * legislació

ORDRE de 20 de febrer de 2002, de la Conselleria d'Economia, Hisenda i Ocupació, per la qual es determina el Programa de Formació Professional Contínua i es regula el procediment general per a la concessió d'ajudes durant l'exercici 2002. [2002/F1997]
  
La Generalitat Valenciana té com a objectiu prioritari no sols facilitar als treballadors desocupats unes qualificacions professionals que permeten la seua reincorporació a la vida laboral activa, sinó també aconseguir que els treballadors en actiu milloren les seues qualificacions professionals mitjançant la formació professional contínua. Amb això s'aconseguirà una millora en la qualitat personal de cadascun dels treballadors i, al mateix temps, una millora en la competitivitat de les seues empreses i de la situació sociolaboral de la nostra comunitat.
  
Tenint molt clar el citat objectiu, així com l'especial estructura empresarial valenciana, xicotetes i mitjanes empreses, es va elaborar el Programa Operatiu de la Comunitat Valenciana 2000/2006, cofinançat pel Fons Social Europeu, mitjançant el qual es pretén la realització d'una formació professional contínua. La citada formació estarà d'acord amb els coneixements específics requerits pels sectors de l'activitat econòmica valenciana, potenciant a més la formació en tecnologies avançades, d'acord amb els requeriments d'una societat de la informació en creixent desenvolupament.
  
L'administració valenciana i els agents socials valencians, organitzacions empresarials i sindicals, són conscients d'això, tal com es desprén del Programa Valencià pel Creixement i l'Ocupació 2001-2006, en l'apartat III del qual ?Polítiques integrals dels quals en el mercat de treball?, s'hi arreplega una referència expressa (punt 2.15) a la importància de la formació contínua.
  
Ara bé, la formació contínua que cal realitzar a la nostra comunitat ha de tenir en compte els objectius bàsics del Nou Programa Nacional de Formació Professional 1998-2002, facilitar la interrelació funcional entre els sistemes de formació professional i operar amb criteris de qualitat, tant en la gestió com en l'avaluació.
  
Per tot això, i fent ús de les facultats que em confereixen la Llei 5/1983, de 30 de desembre, de Govern Valencià, i el Decret 90/2001, de 22 de maig, del Govern Valencià, pel qual s'aprova el Reglament Orgànic i Funcional de la Conselleria d'Economia, Hisenda i Ocupació,
  
Ordene
  
Títol I
  
Normes generals
  
Article 1. Objecte, àmbit i gestió
  
1. L'objecte d'aquesta ordre és el foment i el desenvolupament d'activitats de formació adreçades a treballadores i treballadors ocupats, tant per compte alié com per compte propi, en xicotetes i mitjanes empreses ubicades a la Comunitat Valenciana, amb la finalitat que:
  
- Adquirisquen els coneixements, les habilitats i les aptituds necessàries davant de la incorporació de tecnologies avançades, especialment les derivades de la societat de la informació, en els seus llocs de treball.
  
- Puguen afrontar amb èxit, si és procedent, la reconversió del seu lloc de treball, i augmentar d'aquesta forma la seua estabilitat en l'ocupació.
  
- Amplien les seues possibilitats de promoció professional.
  
2. La gestió de les ajudes previstes en aquesta ordre correspondrà al Servei Valencià d'Ocupació i Formació.
  
Article 2. Naturalesa de les ajudes
  
Les ajudes previstes en aquesta disposició tindran la naturalesa jurídica de subvencions públiques i aniran destinades al finançament parcial del pressupost dels cursos que es realitzen a la seua empara.
  
Article 3. Entitats beneficiàries
  
Podran sol·licitar les ajudes previstes en aquesta ordre, a fi de realitzar accions de formació contínua per a treballadors de xicotetes i mitjanes empreses:
  
1. Les xicotetes i mitjanes empreses, incloses les que pertanyen a l'economia social, ubicades a la Comunitat Valenciana per als seus propis treballadors;
  
2. Les associacions i organitzacions que agrupen les citades empreses i/o els treballadors autònoms, per als seus afiliats i/o els seus treballadors;
  
3. Les cambres de Comerç, Indústria i Navegació;
  
4. Les organitzacions sindicals.
  
Les xicotetes i mitjanes empreses hauran de complir els següents requisits:
  
- Que les seues plantilles no sobrepassen els 250 treballadors.
  
- Que el seu volum de negoci no sobrepasse els 40 milions d'euros, o que el seu balanç general anual de 2001, o si no n'hi ha el corresponent a l'exercici 2000, no excedisca de 27 milions d'euros.
  
- Que no siguen empreses participades en quantia igual o superior al 25% per una gran empresa.
  
Totes les entitats hauran de reunir els requisits generals següents:
  
- Estar al corrent de les seues obligacions tributàries i de Seguretat Social en els termes establits per l'Ordre de 30 de maig de 1996, de la Conselleria d'Economia i Hisenda.
  
- Acreditar la capacitat suficient en mitjans materials, humans i organitzatius per a complir els objectius establits en el programa.
  
Article 4. Difusió
  
Serà obligació dels beneficiaris de les ajudes regulades en aquesta ordre donar a conéixer, de forma inequívoca, que es tracta d'una acció subvencionada per la Conselleria d'Economia, Hisenda i Ocupació i cofinançada pel Fons Social Europeu, de conformitat amb les instruccions i models que a l'efecte subministre el Servei Valencià d'Ocupació i Formació.
  
Títol II
  
Procediment
  
Article 5. Presentació de sol·licituds, documentació i termini
  
1. Les sol·licituds d'ajudes hauran de presentar-se en el termini d'un mes a comptar des de l'endemà de la publicació d'aquesta ordre, en els registres de les direccions territorials del Servei Valencià d'Ocupació i Formació, direccions que són les responsables de la instrucció dels expedients, o en qualsevol dels registres a què es refereix l'article 38 de la Llei 30/1992, en la redacció donada per la Llei 4/1999.
  
2. Les sol·licituds es formularan en els models normalitzats establits a aquest efecte. Cada sol·licitud es formularà incloent-hi totes les accions formatives corresponents a l'entitat en el seu àmbit provincial.
  
3. Tota sol·licitud haurà d'anar acompanyada de la següent documentació:
  
- Documentació acreditativa i identificadora del sol·licitant i el seu representant legal.
  
- Document d'identificació fiscal del sol·licitant.
  
- Dades de domiciliació bancària segons model facilitat a l'efecte (fitxa de manteniment de tercers).
  
- Certificat d'estar al corrent de les obligacions tributàries i amb la Seguretat Social en els termes establits en l'Ordre de 30 de maig de 1996, de la Conselleria d'Economia i Hisenda (DOGV núm. 2.775), la validesa del qual haurà d'estendre's a la data d'acabament del termini de presentació de sol·licituds.
  
- Projecte dels cursos que es desitja impartir. El projecte que continga el pla formatiu de l'entitat es presentarà en una única sol·licitud en suport magnètic i paper, i s'hi indicarà per aquest ordre els següents aspectes:
  
a) Caracterització de l'empresa o del sector, els fins de la formació contínua que es persegueixen i la formulació dels objectius que la realització del curs pot complir en relació amb el creixement de la productivitat de l'empresa o al desenvolupament de l'organització.
  
b) Dades generals de l'acció formativa:
  
- denominació de l'acció formativa,
  
- lloc d'impartició,
  
- nombre d'alumnes,
  
- nombre d'hores.
  
c) Perfil de l'alumnat cap al qual està adreçat el curs: categoria i grup professional.
  
d) Continguts teòrics i pràctics de l'acció formativa.
  
e) Indicació expressa de les dades del perfil del professorat (titulació, experiència professional i docent, així com formació en didàctica), que acredite la seua idoneïtat per a impartir la docència en qüestió. El Servei Valencià d'Ocupació i Formació podrà sol·licitar tots els certificats dels aspectes continguts en el citat perfil que considere convenient.
  
f) Descripció d'espais, mitjans i materials que es vagen a utilitzar durant el desenvolupament del curs. Aquesta descripció se cenyirà a infraestructures lligades a la docència en qüestió.
  
g) Desglossament detallat del pressupost necessari per a portar a terme l'acció formativa.
  
h) Entitats o organismes que col·laboren en el finançament de l'acció.
  
i) Proposta organitzativa.
  
No s'aportaran els tres primers documents mencionats més amunt si estigueren ja en poder de la Conselleria d'Economia, Hisenda i Ocupació per haver sigut aportats en l'exercici 2001.
  
4. Quan la sol·licitud la formule una xicoteta o mitjana empresa, haurà d'acompanyar-se a la documentació exigida, amb caràcter general:
  
- Certificat de la Seguretat Social acreditatiu del nombre de treballadors de l'empresa.
  
- Compte d'explotació i balanç de situació de l'empresa de l'exercici 2001, si han sigut elaborats, o, si no n'hi ha, de l'exercici 2000.
  
- Certificat de la composició de l'accionariat o dels socis partícips, en el cas de societats anònimes o limitades.
  
- Documentació acreditativa d'haver comunicat prèviament als delegats de personal o al comité d'empresa els plans formatius la realització dels quals es projecta.
  
5. Quan el sol·licitant siga una cooperativa o societat laboral, caldrà, a més, aportar una declaració subscrita pel seu representant legal, amb referència a la data de sol·licitud, de trobar-se al corrent en el compliment de les obligacions imposades per la seua legislació específica.
  
6. En el cas que els documents que han d'acompanyar a la sol·licitud de concessió de les ajudes ja estigueren en poder de qualsevol òrgan de l'administració actuant, el sol·licitant podrà acollir-se al que estableix l'apartat f) de l'article 35 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, sempre que s'hi faça constar la data i l'òrgan o dependència en què van ser presentats o, si és procedent, emesos i que no hagen transcorregut mes de cinc anys des de l'acabament del procediment a què corresponguen.
  
En els supòsits d'impossibilitat material d'obtenir el document, l'òrgan competent podrà requerir al sol·licitant que el presente o, si no n'hi ha, que acredite per uns altres mitjans els requisits a què es refereix el document.
  
7. Quan la sol·licitud no reflectisca les dades establides en l'article 70.1 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, o no s'acompanye la documentació que d'acord amb aquesta ordre resulte exigible, es requerirà a l'interessat perquè, en un termini de 10 dies, esmene la falta o acompanye els documents preceptius, amb indicació que si així no ho fera, es considerarà que desisteix se de la seua petició, prèvia resolució que haurà de ser dictada en els termes previstos en l'article 42 de la citada llei.
  
Article 6. Valoració de les sol·licituds
  
1. Tota sol·licitud estarà subjecta a una valoració que supervisarà la infraestructura docent (condicions materials de les instal·lacions, equipament i material de consum), i analitzarà els recursos tecnicopedagògics (els continguts teoricopràctics, la metodologia d'impartició proposada, el nivell del professorat, la innovació i utilització de noves tecnologies), i l'oportunitat de la realització de l'acció formativa proposta.
  
La supervisió de la infraestructura docent serà realitzada per personal del Servei Valencià d'Ocupació i Formació.
  
L'anàlisi dels recursos tecnicopedagògics i de l'oportunitat de la realització de l'acció formativa proposta serà realitzada pel Comité d'Experts previst en l'article 7 de l'Ordre de 21 de desembre de 2001, de la Conselleria d'Economia, Hisenda i Ocupació, per la qual es determina el Programa de Formació Professional Ocupacional per a l'exercici 2002.
  
2. La mencionada valoració s'efectuarà d'acord amb els criteris continguts en l'annex a aquesta ordre.
  
3. Realitzada la valoració, s'efectuaran les oportunes propostes de resolució, que hauran d'estar prou motivades, amb indicació dels factors o dels criteris tinguts en compte en la valoració i l'aplicació concreta.
  
Article 7. Resolucions i recursos
  
1. Valorades les sol·licituds, el director general del Servei Valencià d'Ocupació i Formació, o òrgan en què delegue, dictarà la resolució procedent.
  
2. La resolució contindrà les dades relatives a cada curs: denominació, número d'expedient, entitat beneficiària, lloc d'impartició, duració horària, nombre d'alumnes i mòdul econòmic.
  
3. La resolució es notificarà als interessats en els termes previstos en l'article 58 de la Llei 30/1992, de Règim Jurídic de les Administracions Públiques i del Procediment Administratiu Comú, en la redacció donada en la Llei 4/1999.
  
4. El termini màxim per a resoldre i notificar la resolució procedent serà de sis mesos a partir de la data de presentació de les sol·licituds.
  
5. Transcorregut el termini anterior sense que s'haja dictat i notificat resolució expressa, s'entendrà desestimada la pretensió per silenci administratiu, de conformitat amb el que preveu l'article 44.1 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, en la redacció donada per la Llei 4/1999, sense perjudici que subsistisca l'obligació legal de resoldre sobre la petició formulada.
  
6. Les resolucions posen fi a la via administrativa; i contra aquestes s'hi podrà interposar-se recurs contenciós administratiu en el termini de dos mesos a comptar des de l'endemà de la notificació de la resolució. I això sense perjudici del que disposen els articles 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, en la redacció donada per la Llei 4/1999, de 13 de gener, i de la possibilitat que els interessats puguen exercitar-ne, si és procedent, qualsevol altre que consideren procedent.
  
Article 8. Obligacions dels beneficiaris
  
Són obligacions dels beneficiaris:
  
- Impartir els cursos subvencionats segons el que preveu aquesta ordre i la resolució d'aprovació, i justificar-ne la realització.
  
- Facilitar al Servei Valencià d'Ocupació i Formació les tasques de seguiment i control tècnic.
  
- Subjectar-se a les accions de control de qualitat de la docència que s'estableixen en aquesta ordre.
  
- Subjectar-se a les accions de control financer que legalment corresponguen en relació amb la subvenció concedida.
  
- Comunicar al Servei Valencià d'Ocupació i Formació la concessió de qualsevol altra subvenció o ajuda que, amb la mateixa finalitat, els siga atorgada per una altra administració o ens públic o privat.
  
- No percebre cap quantitat de l'alumnat participant en l'acció formativa.
  
- Portar comptabilitat codificada de les despeses imputables a cada curs.
  
Article 9. Costos elegibles per als beneficiaris
  
Els costos elegibles es distribuiran en:
  
A) Despeses de professorat i control de la docència
  
1. Quedaran compresos en aquest concepte:
  
- Els costos salarials del professorat o, si és procedent, del servei docent extern, per a l'horari exclusiu d'impartició de l'acció formativa, avaluacions i revisions periòdiques dels alumnes, preparació de classes i tutories. En aquests costos s'inclouran els de la Seguretat Social a càrrec de l'entitat, quan haja contractat als docents com a treballadors per compte alié amb obligació de la seua afiliació i/o alta en la Seguretat Social.
  
- Costos del control de la qualitat de la docència, concepte que haurà d'estar especificat en el projecte que acompanya a la sol·licitud de l'acció formativa, si s'anaren a justificar despeses per ell.
  
Les activitats de control de la docència podran ser exercides per personal no docent. Com a màxim, l'import que s'impute a aquest apartat serà el 10% del total que figure en la resolució de concessió com a part A.
  
2. Únicament s'admetran justificants de pagaments a persones físiques, tant si el servei ha sigut prestat per personal de l'entitat beneficiària mateix, com si s'ha contractat una prestació de serveis professionals amb persones alienes a aquesta.
  
B) Despeses d'organització o institucionals
  
1. Costos indirectes:
  
- Despeses de personal de direcció, coordinació i administració atribuïbles al desenvolupament de l'acció formativa, fins a un màxim del 20% de la part B que figure en la resolució de concessió.
  
- Despeses generals atribuïdes a l'acció formativa, entenent-se inclosos:
  
- Despeses de lloguers, tant d'instal·lacions com de maquinària lligada directament a la docència.
  
- Despeses d'energia elèctrica, combustible i, en general, manteniment de les instal·lacions i equips docents.
  
- Despeses de comunicació (fax, telèfon, Internet, etc.), fins a un màxim del 5% de la part B que figure en la resolució de concessió.
  
2. Costos directes:
  
- Amortització d'instal·lacions, equips i ferramentes, que hauran de tenir sempre una connexió directa amb l'activitat docent, de duració superior a un exercici natural, excloent-se'n la d'aquells béns que hagen sigut objecte de subvenció pública per a l'adquisició. Les citades despeses es calcularan d'acord amb la normativa vigent i hauran de correspondre a inversions oficialment registrades en la comptabilitat del beneficiari de la subvenció.
  
- Material consumible adquirit per al desenvolupament de la docència no recuperable a l'acabament del curs.
  
- Altres costos imputables a l'acció formativa, en particular:
  
- Compra de material didàctic.
  
- Despeses de traducció de materials d'ensenyança.
  
- Despeses de recopilació, impressió, de materials d'ensenyança.
  
En el cas de les despeses generals i d'altres costos previstos anteriorment, el beneficiari haurà d'adjuntar a la documentació exigida, amb caràcter general, per a la justificació de despeses, una memòria explicativa per acció formativa dels càlculs realitzats per a imputar els citats costos.
  
No es considerarà cost elegible l'IVA o d'altres càrregues tributàries quan siguen susceptibles de ser compensades per les entitats beneficiàries.
  
3. Els cursos hauran de ser impartits pel sol·licitant mateix o per personal dependent d'ell, per la qual cosa les despeses hauran de ser pagades per l'entitat beneficiària mateix, que és la que ha de complir les característiques i els requisits enunciats en l'article 3, amb la prohibició expressa de la subcontractació.
  
Article 10. Liquidació de les ajudes
  
1. La quantia de la subvenció es farà efectiva en finalitzar l'acció formativa després de la presentació, mitjançant l'aplicació informàtica SIDEC, que entregarà el Servei Valencià d'Ocupació i Formació a les entitats beneficiàries a l'inici del curs, de la declaració de despeses efectivament realitzades per a impartir-la, les fitxes d'assistència d'alumnes, i els documents justificatius següents:
  
Per a la part A:
  
- Documents justificatius de la despesa corresponent.
  
- Documentació acreditativa de la corresponent transferència bancària efectuada per a pagar la citada despesa.
  
Per a la part B:
  
- La memòria a què fa referència l'article 9.2. d'aquesta ordre.
  
- Documents justificatius de la despesa corresponent a aquesta part.
  
La citada declaració de despeses, realitzada als efectes establits en l'article 47 del Text Refós de la Llei d'Hisenda Pública de la Generalitat Valenciana, haurà d'efectuar-se en el termini màxim de 15 dies naturals comptats des de l'endemà de l'acabament de l'acció formativa, si en la resolució no se'n fixara un altre de distint.
  
2. Una vegada notificada la resolució de concessió de l'ajuda, es podrà avançar a l'entitat beneficiària el percentatge màxim de l'import de l'ajuda que establisca per a aquestos supòsits la Llei d'Hisenda Pública de la Generalitat Valenciana, previ aval a favor de la Generalitat Valenciana en la forma legalment prevista.
  
Article 11. Minoracions i resolució de l'ajuda concedida
  
1. L'alteració d'alguna de les característiques no essencials del projecte aprovat, l'incompliment d'algunes condicions establides en la resolució, la falta de justificació de la totalitat de les despeses subvencionades, i la concessió, amb posterioritat a la presentació de la sol·licitud, d'altres ajudes públiques o privades que en el seu conjunt superen el cost de l'activitat que ha de desenvolupar el beneficiari, podrà donar lloc a la minoració de la subvenció concedida.
  
En especial, a la vista de la documentació presentada relativa a l'acció formativa desenvolupada per l'entitat, es procedirà a la minoració de la subvenció concedida en els següents supòsits:
  
- Per no haver impartit la totalitat de les hores lectives aprovades per resolució. Es procedirà en aquest supòsit a la minoració proporcional de la subvenció concedida per a les parts A i B.
  
- Per baixes dels alumnes.
  
La diferència entre el nombre d'alumnes que estableix la resolució i els alumnes que finalitzen el curs determinarà la minoració proporcional en la part A i en la part B de la subvenció concedida, o de l'import de la subvenció resultant una vegada practicada la minoració per hores, si és procedent.
  
- Per no haver justificat en els termes establits en l'ordre i en la resolució de concessió d'ajudes la totalitat de les despeses degudes, dins del termini establit.
  
2. L'incompliment pel beneficiari de qualsevol dels requisits, condicions i la resta de circumstàncies que van donar lloc a l'atorgament de la subvenció; la variació de la finalitat de l'actuació, o la falta de justificació de l'acció, donarà lloc a la incoació per l'òrgan competent per a la concessió de les ajudes del corresponent expedient, que podrà finalitzar, si és procedent, amb la resolució de la subvenció i l'obligació de reintegrar les quantitats indegudament percebudes i l'interés de demora, des del moment del pagament de la subvenció. En la tramitació del procediment es garantirà en tot cas el dret de l'interessat a l'audiència.
  
En especial, es podrà resoldre la subvenció concedida en els següents supòsits d'incompliment per part de l'entitat:
  
- Incompliment de la finalitat per a la qual la subvenció va ser concedida o de les condicions imposades per a la concessió en l'aprovació de la programació.
  
- Percepció per part de l'entitat de qualsevol quantitat econòmica procedent de l'alumnat participant en els cursos.
  
- Qualsevol altre motiu que perjudique el fi últim pel qual la subvenció haja sigut concedida i, en particular, l'incompliment dels criteris emanats d'aquesta ordre.
  
- La falsedat de les dades contingudes en la declaració prevista en l'apartat 1 de l'article 10 d'aquesta disposició.
  
- L'obstaculització de les actuacions de seguiment i control pel Servei Valencià d'Ocupació i Formació, o incompliment de l'obligació d'aportació de dades.
  
Títol III
  
Normes relatives al Programa
  
de Formació Professional Contínua
  
Capítol I
  
Disposicions generals
  
Article 12. Destinataris dels cursos
  
En tots els casos els destinataris de les accions formatives seran els treballadors i treballadores ocupats en les xicotetes i mitjanes empreses, així com els treballadors autònoms.
  
Article 13. Característiques dels cursos
  
Les accions formatives, amb continguts professionals i estructura modular, estaran adreçades a un nombre igual o inferior a 15 alumnes i tindran una duració mínima de 10 hores i màxima de 75 hores.
  
Article 14. Quantia de la subvenció
  
L'import màxim de la subvenció que cal concedir per a la impartició de cada una de les accions formatives serà de 8 euros per hora i alumne, distribuïdes de la següent forma:
  
1. Part A: fins a 6 euros per hora i alumne.
  
2. Part B: fins a 4 euros per hora i alumne.
  
Les ajudes concedides seran com a màxim del 80% del pressupost de despeses de cada curs sol·licitat, o del 45%, segons es tracte de formació de caràcter general o específica.
  
Article 15
  
Es podran subscriure, a l'empara del que preveu aquesta ordre, convenis de col·laboració en matèria de formació contínua amb les organitzacions sindicals, tenint en compte la respectiva representativitat, i les associacions empresarials.
  
Capítol II
  
Normes relatives a la realització de cursos de formació
  
Article 16. Tècnic d'enllaç
  
La direcció territorial d'Ocupació corresponent assignarà a cada una de les entitats beneficiàries un tècnic que actuarà com a interlocutor entre aquestes i la citada direcció territorial, a fi d'agilitzar la gestió.
  
El citat tècnic tindrà entre les seues funcions:
  
- Informar a l'entitat dels tràmits que ha de seguir en desenvolupar el curs.
  
- Conéixer el començament i l'acabament de cada curs.
  
- Estar informat de les incidències escaigudes en cada curs.
  
- Coordinar les tasques necessàries per a portar a terme el control de qualitat de la docència.
  
- Vetlar pel correcte desenvolupament del curs, proposant les mesures oportunes a l'entitat o a la direcció territorial d'Ocupació, si és procedent, inclosa la suspensió de l'acció formativa, que serà acordada pel director territorial d'Ocupació del Servef.
  
Article 17. Realització dels cursos
  
Els cursos es realitzaran durant l'exercici 2002, i hauran de finalitzar com a màxim el 31 d'octubre.
  
Article 18. Inici del curs
  
1. És preceptiva la comunicació fefaent per part de l'entitat beneficiària, fins i tot mitjançant fax, de la data d'inici de cada curs al tècnic d'enllaç, amb indicació de l'horari, el lloc d'impartició i el nombre d'alumnes que comencen, que no serà inferior al nombre previst en la resolució de concessió, tot això amb anterioritat a la citada data.
  
2. L'entitat disposarà de set dies naturals des del començament del curs per a remetre a la direcció territorial d'Ocupació que corresponga la següent documentació:
  
- Dades del curs: especialitat, calendari lectiu de cada acció i lloc d'impartició.
  
- La llista de participants que comencen l'acció.
  
Article 19. Control del desenvolupament del curs
  
1. Una vegada començat el curs i presentada la documentació anteriorment citada, l'entitat beneficiària estarà obligada a aportar la següent documentació, d'acord amb les instruccions que li seran notificades amb anterioritat a l'inici del curs:
  
- control d'assistència que continga la firma diària d'alumnes assistents,
  
- comunicació d'incidències que es produïsquen en el desenvolupament de cada curs.
  
2. És causa d'exclusió dels alumnes incórrer en un nombre de faltes que siga superior al 20% de la duració total del curs; l'entitat impartidora de l'acció formativa haurà de fer efectiva la baixa del participant el dia lectiu següent, després de l'acumulació de les faltes mencionades.
  
Les faltes d'assistència justificades derivades d'incapacitat temporal no computaran a aquests efectes, llevat que per la quantia suposen una evident falta d'aprofitament del curs.
  
3. Procedirà la suspensió cautelar del desenvolupament de l'acció formativa quan:
  
- El curs no estiga en funcionament.
  
- El personal tècnic docent i/o l'alumnat no estiguen presents en el lloc de desenvolupament de l'acció formativa.
  
- El material de consum o els equips/dotacions no es corresponguen amb els aprovats en la resolució.
  
Serà competent per a acordar la suspensió cautelar el director territorial d'Ocupació del Servef corresponent, prèvia audiència de l'interessat.
  
Article 20. Sobre la qualitat de la docència
  
Durant la impartició de cada curs es demanarà la visió de l'alumnat sobre la docència que està rebent. L'entitat facilitarà l'accés i la realització de les proves oportunes, i així mateix podrà ser informada del contingut i resultat d'aquestes.
  
Article 21. Acabament dels cursos
  
1. En el termini de 15 dies naturals des de la conclusió de cada curs es presentarà una acta que contindrà l'aprofitament final dels alumnes assistents.
  
2. El Servei Valencià d'Ocupació i Formació expedirà el corresponent certificat d'aprofitament als alumnes que hagen superat amb èxit el curs.
  
Disposicions addicionals
  
Primera
  
En compliment del que preveu l'article 47 del Text Refós de la Llei d'Hisenda Pública de la Generalitat Valenciana, per ordre de la Conselleria d'Economia, Hisenda i Ocupació es donarà publicitat de la línia de subvenció i import global màxim destinat per a la concessió de les ajudes regulades en aquesta ordre.
  
Segona
  
Aquesta ordre es dicta a l'empara del que preveu el règim d'ajudes regionals a la formació contínua, Ajuda d'Estat número N627/1999 de la Comissió Europea, autoritzat a la Comunitat Valenciana per al període 2000-2006.
  
Disposicions finals
  
Primera
  
Es faculta el director general del Servei Valencià d'Ocupació i Formació, a proposta del director general de Formació i Qualificació Professional, per a dictar totes les instruccions que siguen necessàries que per al desenvolupament i l'execució del que disposa aquesta ordre.
  
Segona
  
Aquesta norma entrarà en vigor l'endemà de la publicació en el Diari Oficial de la Generalitat Valenciana.
  
València, 20 de febrer de 2002
  
El conseller d'Economia, Hisenda i Ocupació,
  
VICENTE RAMBLA MOMPLET
  
Annex
  
Criteris per a la valoració de les sol·licituds d'ajudes a la realització d'accions de formació contínua
  
De conformitat amb el que preveu l'article 6 d'aquesta ordre, la valoració de les sol·licituds presentades s'efectuarà d'acord amb els criteris que s'indiquen seguidament.
  
I. Valoració de la infraestructura docent
  
La valoració de la infraestructura docent de les sol·licituds presentades es realitzarà mitjançant una verificació per part del tècnic valorador corresponent in situ.
  
Es prestarà especial atenció, pel que fa a instal·lacions generals, aules i instal·lacions destinades a classes teòriques i pràctiques, equipament, etc., que inexcusablement han d'estar disponibles per a una valoració positiva.
  
El tècnic valorador haurà d'assessorar l'entitat sobre la possible millora dels recursos existents, així com sobre aquells altres que hauran d'estar disponibles, abans del començament del curs (en cas d'aprovar-se la sol·licitud), de manera que en el citat moment es complete la disponibilitat de recursos descrits en el projecte presentat per l'entitat.
  
Si es considera necessari, es mantindrà una entrevista amb el responsable de l'entitat en relació amb l'acció formativa sol·licitada a fi de demanar informació sobre aquells aspectes relatius a aquesta que complementen la valoració inicial realitzada en aquesta primera fase.
  
S'analitzarà la infraestructura docent mesurant el nivell de qualitat dels recursos materials necessaris per a la impartició de l'acció i que aporta l'entitat, indicats en el projecte corresponent.
  
Es valoraran separadament cadascun dels recursos que a continuació s'indiquen i s'exigirà un nivell mínim d'adequació per a cadascun d'aquests, per considerar-los factors limitadors en la transmissió de les competències professionals que adquirirà l'alumne.
  
a) Instal·lacions
  
Nivell de capacitat formativa de l'entitat considerant-la com el nombre d'aules i instal·lacions disponibles i suficients que posseeix per a poder impartir la formació sol·licitada sense que es produïsquen simultaniejaments de mitjans.
  
Indicadors
  
- Superfície útil del local en relació amb el nombre d'alumnes proposats.
  
- Condicions ambientals i higièniques.
  
- Mesures de seguretat dels locals.
  
- Idoneïtat del mobiliari destinat als alumnes en relació amb les tasques que calga desenvolupar.
  
- Accessibilitat dels alumnes al lloc d'impartició teòric i pràctic (accés a les persones amb discapacitats físiques, proximitat al nucli de població, comunicacions, etc.).
  
Referències
  
- L'entitat sol·licitant haurà de reunir les condicions higièniques, acústiques, d'habitabilitat i de seguretat exigides per la legislació vigent.
  
- Un aula que tindrà un mínim de 2 metres quadrats per alumne.
  
- Instal·lacions per a realitzar les pràctiques professionals proveïda d'equip suficient, que permeta la realització de les pràctiques simultàniament per tots els alumnes.
  
- Lavabos i serveis higienicosanitaris.
  
b) Equipament
  
Indicadors
  
- Quantitat i qualitat del mobiliari docent i dels equips utilitzats i la seua idoneïtat amb el programa i el nombre d'alumnes proposat.
  
- Estat de conservació i grau d'obsolescència o innovació dels equips.
  
- Mesures de seguretat, higiene i instal·lació.
  
c) Material de consum
  
Indicadors
  
- Qualitat dels materials de consum proposats.
  
- Quantitat i suficiència dels materials en relació amb el nombre d'alumnes proposat.
  
- Adequació del material de consum a l'especialitat.
  
- Disponibilitat del material de consum necessari per a impartir la formació sol·licitada tant teòrica com pràctica.
  
Els nivells de baremació en aquest apartat seran els següents:
  
Nivell del recurs Puntuació
  
Molt alt o màxim, molt bo 4
  
Alt, bo 3
  
Normal, correcte, adequat 2
  
Baix, deficient, inadequat o escàs 1
  
Molt baix, nul 0
  
Després de valorar separadament cada recurs (instal·lacions, equipament i material de consum), s'exigirà una puntuació mínima de dos en cadascun d'aquests. En cas contrari, la puntuació dels citats conceptes determinarà el motiu que calga argumentar en la proposta de resolució denegatòria de l'acció que s'elevarà a l'òrgan resolutori.
  
En cas de superar els mínims descrits, la valoració final de l'acció sol·licitada en aquest apartat serà el resultat d'aplicar la mitjana aritmètica dels nivells mitjans aconseguits en els diferents apartats.
  
II. Valoració dels recursos tecnicopedagògics i de l'oportunitat de l'acció formativa proposta
  
Aquelles sol·licituds que hagen superat els nivells límits mínims en la valoració de la infraestructura docent seran objecte d'una valoració tècnica dels recursos tecnicopedagògics i de l'oportunitat de l'acció formativa proposta.
  
La valoració constarà dels següents apartats:
  
II.1. Apartat 1: recursos tecnicopedagògics
  
Es valorarà de forma individualitzada cada recurs tecnicopedagògic que aporte l'entitat per al desenvolupament de l'acció, com ara contingut teoricopràctic dels mòduls proposats, metodologia d'impartició, professorat i la difusió de les modernes tecnologies de la informació. Generalment, es referenciaran els apartats del projecte presentat amb els d'aquella especialitat tipus que més s'ajuste al contingut del projecte proposat.
  
Es podrà utilitzar en el procés de valoració qualsevol altre paràmetre substitutiu o complementari a l'especialitat tipus de referència, tal com el criteri de l'expert competent en l'especialitat sol·licitada.
  
Els recursos tecnicopedagògics es valoraran d'acord amb els indicadors que a continuació s'indiquen:
  
a) Contingut teoricopràctic
  
Indicadors
  
- Considerar el grau en què el contingut teoricopràctic de l'acció formativa garanteix l'èxit dels objectius finals plantejats en el projecte presentat, en funció que els alumnes, en finalitzar el curs, adquirisquen la qualificació o l'especialització professional necessària per a exercir amb eficàcia el seu lloc de treball o, si és procedent la creació, gestió i manteniment d'una estructura empresarial.
  
- Coherència entre la relació seqüencial i el contingut de cada mòdul formatiu proposat, amb l'adquisició de les capacitats que es volen desenvolupar i, si és procedent, amb l'adquisició dels coneixements i habilitats necessaris per a emprendre un projecte empresarial.
  
- Inclusió en els programes teoricopràctics d'especialització professional de nous mòduls amb contingut de la mateixa professió.
  
- Idoneïtat dels temps proposats per al desenvolupament de l'acció formativa i la seua distribució proporcional en classes teoricopràctiques.
  
La baremació s'efectuarà d'acord amb la següent puntuació:
  
Nivell del recurs Puntuació
  
Excel·lent. S'ajusta adequadament al model
  
d'especialitat-tipus, fins i tot presenta millores
  
substancials (innovació, recursos tecnològics, etc.). 4
  
Bona. S'ajusta als mínims fixats en el model
  
d'especialitat-tipus. 3
  
Regular. Mostra deficiències no greus en
  
algun dels apartats que s'arrepleguen en els referents. 2
  
Deficient. Mostra prou deficiències en diversos
  
apartats dels que s'arrepleguen en els referents. 1
  
Molt deficient. No s'ajusta al model d'especialitat-tipus.
  
Mostra deficiències molt greus. 0
  
b) Metodologia d'impartició
  
Es valorarà el grau d'idoneïtat en la metodologia d'aprenentatge proposada considerant l'especialitat sol·licitada i el nivell inicial de coneixements dels alumnes.
  
A més es considerarà:
  
- En quina mesura l'entitat descriu i explicita els objectius del curs.
  
- Ordre d'impartició dels mòduls formatius segons una seqüència progressiva del grau de dificultat.
  
- Idoneïtat de la metodologia proposada i l'adequació als objectius de l'acció i al perfil d'accés dels candidats.
  
- Tutorització i orientació personalitzada a cada alumne.
  
- Viabilitat del sistema de valoració proposat en el projecte formatiu per al seguiment del rendiment de l'alumne.
  
- Les pràctiques inclouen activitats adequades a la naturalesa del curs o de la seua especialització empresarial mateix.
  
Es baremarà d'acord amb la següent puntuació:
  
Nivell del recurs Puntuació
  
Excel·lent. Quan s'explicita perfectament
  
el referent. 4
  
Bo. Enuncia breument el referent. 2
  
Deficient. No se'n preveu el referent. 0
  
c) Professorat
  
Indicadors
  
c.1. Titulació acadèmica idònia que exigeix l'especialitat que s'ha d'impartir
  
Es baremarà d'acord amb la següent puntuació:
  
Nivell del recurs Puntuació
  
Titulació adequada. Màxim nivell de formació. 4
  
Titulació adequada. Nivell mínim de formació. 3
  
Titulació afí. 2
  
Titulació inadequada o no explícita. 0
  
c.2. Experiència professional demostrada pels docents en relació amb la matèria objecte de l'acció formativa.
  
Es baremarà d'acord amb la següent puntuació:
  
Nivell del recurs Puntuació
  
Més de quatre anys d'experiència professional. 4
  
Entre tres i quatre anys. 3
  
Entre dos i tres anys. 2
  
Entre un i dos anys. 1
  
Menys d'un any d'experiència o sense explicitar. 0
  
C.3. Experiència docent
  
Es baremarà d'acord amb la següent puntuació:
  
Nivell del recurs Puntuació
  
Més de quatre anys d'experiència docent. 4
  
Entre tres i quatre anys. 3
  
Entre dos i tres anys. 2
  
Entre un i dos. 1
  
Menys d'un any d'experiència docent o sense explicitar. 0
  
Nota: un any és equivalent a 400 hores d'impartició
  
c.4. Nivell de formació metodològica. Només es valoraran els certificats que a l'efecte hagen expedit la Conselleria d'Economia, Hisenda i Ocupació, la Conselleria de Cultura i Educació, o les antigues conselleries d'Ocupació, Treball i Afers Socials, l'Inem o les universitats.
  
Es baremarà d'acord amb la següent puntuació:
  
Nivell del recurs Puntuació
  
Més de 300 hores de preparació docent. 4
  
Entre 200 i 300 hores. 3
  
Entre 80 i 200. 2
  
Entre 40 i 80. 1
  
Menys de 40 hores. 0
  
La puntuació mitjana de l'apartat c) -Professorat- s'obtindrà com a mitjana aritmètica dels apartats c.1, c.2 i el major valor obtingut entre c.3 i c.4.
  
d) Innovació i utilització de les noves tecnologies que permeta l'actualització professional en un dels factors claus per a la competitivitat de les empreses
  
Accions Puntuació
  
Accions formatives que impliquen la innovació
  
i utilització noves tecnologies. 3
  
Accions formatives no relacionades amb la innovació
  
i utilització noves tecnologies. 2
  
S'exigeix superar un nivell de puntuació mínim de dos en els valors mitjans de cadascun dels recursos tecnicopedagògics d'aquest apartat, a excepció del professorat, en el qual s'exigirà puntuació mínima d'un en el valor mitjà.
  
En cas de superar els mínims indicats, la valoració final de l'acció sol·licitada en aquest apartat serà el resultat d'aplicar la mitjana aritmètica dels nivells mitjans aconseguits en els diferents recursos.
  
II.2. Apartat 2. Oportunitat de realització
  
Es valoraran els següents indicadors:
  
II.2.1. La distribució territorial de les accions formatives proposades de manera que la realització es repartisca proporcionalment a les necessitats formatives en tot el territori, tot evitant-ne acumulacions o carències en determinades comarques.
  
Comarques Puntuació
  
El Baix Maestrat, l'Alcalatén, la Plana Baixa,
  
l'Horta Nord, l'Horta Oest, l'Horta Sud,
  
la Ribera Alta, l'Alcoià, el Vinalopó Mitjà,
  
la Marina Alta, la Marina Baixa,
  
el Baix Vinalopó, el Baix Segura. 4
  
Els Ports, l'Alt Maestrat, l'Alt Palància,
  
l'Alt Millars, el Racó d'Ademús, els Serrans,
  
el Camp de Túria, el Camp de Morvedre,
  
la Plana de Utiel-Requena, la Foia de Bunyol,
  
la Vall d'Aiora, la Ribera Baixa, la Canal de Navarrés,
  
la Costera, la Vall d'Albaida, la Safor, el Comtat,
  
l'Alt Vinalopó. 3
  
La Plana Alta, València, l'Alacantí. 2
  
II.2.2. Capacitat de l'entitat per a garantir la disponibilitat dels recursos humans i materials especificats en el projecte, amb anterioritat al començament previst del curs.
  
Es denegaran per aquest motiu totes les sol·licituds de l'entitat que sobrepassen la capacitat avaluada per al centre, de manera que s'adeqüe la programació anual d'accions formatives concedida al centre amb la seua capacitat formativa real.
  
La baremació serà la següent:
  
Nivell del recurs Puntuació
  
La capacitat del centre és prou per a garantir
  
 la impartició del curs. 1 (valoració positiva)
  
L'acció sol·licitada sobrepassa la capacitat
  
en instal·lacions i equips del centre. 0 (valoració negativa)
  
L'indicador exposat en l'últim apartat no formarà part de la puntuació final del procés de valoració. No afectarà la resolució de l'expedient sempre que la valoració de puntuació obtinguda siga positiva. En canvi, serà motiu de denegació de la sol·licitud presentada si després de la valoració, apareix valoració negativa.
  
III. Valoració final del procés de valoració
  
Les sol·licituds que superen els valors llindars límits indicats en els processos de valoració de la infraestructura docent i dels recursos tecnicopedagògics, obtindran una valoració final que serà el resultat de ponderar els valors mitjans dels diferents apartats, de la manera següent:
  
Nivells mitjans en la valoració Percentatge sobre
  
 la valoració final
  
- Infraestructura docent 40%
  
- Recursos tecnicopedagògics 30%
  
- Oportunitat de realització 30%
  
El valor absolut de la puntuació final determinarà l'ordre de prioritat d'aprovació de les accions formatives acollides a aquesta ordre fins a exhaurir el pressupost assignat.


Còpia Permalink ELI